खड्का सर्वोच्च अदालतबाट भ्रष्टाचारी ठहर भई जेल सजाय भोगिसकेका व्यक्ति हुन् । स्थानीय तहको पहिलो चरण निर्वाचनअघि काठमाडौं प्रहरीले उपत्यकाको शान्ति सुरक्षा बलियो बनाउने भन्दै केही गुन्डा नाइकेलाई पक्राउ गरेको थियो । त्यसमा मनाङे पनि थिए । विभिन्न आपराधिक क्रियाकलापको अभियोगमा उनी पटक–पटक पक्राउ परेका छन् । दुई ठूला दलले यस्ता पात्रलाई प्रतिस्पर्धामा उतार्नु कानुनको ठाडो उल्लंघन मात्र होइन, मतदाताको अपमानसमेत हो । ठूला दल दण्डहीनतामा कति अग्रसर छन् भन्ने यसले देखाउँछ । यस्तो क्रियाकलापले अपराधलाई राज्य–संरक्षित सुरक्षा प्रदान गर्छ । सुशासनको नेतृत्व गर्नुपर्ने प्रधानमन्त्री आफैंले आफ्नै दलभित्र अपराधीकरणलाई प्रश्रय दिनु लज्जास्पद हो । स्थानीय तहमा सर्वाधिक लोकप्रियता हासिल गरेको विपक्षी दल एमालेले मतदाताको विश्वासमा चोट पुग्ने गरी अपराध पृष्ठभूमिका व्यक्तिलाई काँधमा बोक्नु अशोभनीय हो ।
